

[image: Forsidebillede af bogen Musik for livet]




Indholdsfortegnelse




	Indledning


	Uge 1. N.W. Gade: Elverskud


	Uge 2 Tchaikovsky: Onegin.


	Uge 3 Beethoven: Symfoni no. 9


	Uge 4. Puccini: La Boheme


	Uge 5. Bruch: Violinkoncert no. 1


	Uge 6 Rachmanninov: Klaverkoncert no .1


	Uge 7 Mozart: Don Giovanni


	Uge 8 Chopin: Nocturnes


	Uge 9 Joseph Rheinberger: Messe i g-mol


	Uge 10 Brahms: Symfoni no. 2.


	Uge 11 Mozart: Symfoni no. 25 i g-mol.


	Uge 12. Tchaikovsky: Klaverkoncert no 1.


	Uge 13 Mahler: Symfoni no. 5


	Uge 14 Giordano: Andrea Chenier


	Uge 15 Sibelius: Symfoni no. 7


	Uge 16 Tchaikovsky: Svanesøen


	Uge 17 Mozart: Requiem


	Uge 18 Brahms: Ungarske danse


	Uge 19 Hildegard von Bingen.


	Uge 20 Roman: Drottningholmsmusikken


	Uge 22 Anton Bruckner: Symfoni no. 6


	Uge 23 Richard Strauss: Rosenkavaleren


	Uge 24 Beethoven: Sonater no. 8 og 14.


	Uge 25 Widor: Orgelsymfoni no. 5


	Uge 26 Hartmann og Gade: Et Folkesagn


	Uge 27 Bruch: Koncert for to klaverer


	Uge 28 Donicetti: Elskovsdrikken


	Uge 29 Schubert: Symfoni no. 5


	Uge 30 Haydn: Trompetkoncert


	Uge 31 Tchaikovsky: Symfoni no. 5


	Uge 32 Dvorak: Cello koncert B-mol


	Uge 33 Gershwin: Rhapsody In Blue


	Uge 34 Mozart: Figaros bryllup


	Uge 35 Thomas Tallis: Spem in alium


	Uge 36 Bach: Brandenburg-koncerter.


	Uge 37 Chopin: Klaverkoncert No. 1


	Uge 38 Giacomo Puccini: Tosca


	Uge 39 Knud Aage Riisager: Etudes


	Uge 40 Beeethoven: Symfoni no. 5


	Uge 41 Brahms: Klavertrio no. 1


	Uge 42 Fauré: Requiem


	Uge 43 Wagner: Tannhäuser


	Uge 44 Mendelssohn: Violinkoncert


	Uge 45 Adolphe Adam: Giselle


	Uge 46 Berwald: Klaverkoncert d-dur


	Uge 47 Verdi: La Traviata.


	Uge 48 Saint-Saëns: Symfoni no. 3


	Uge 49 Bach: Juleoratoriet


	Uge 50 Händel: Messias


	Uge 51 Mendelssohn: Lieder ohne Worte


	Uge 52 Händel: Music for the Royal Fireworks


	Litteraturliste









Uge 1.


N.W. Gade: Elverskud


”Du vogt’ dig, hr. Oluf, for Elverkrat, hvor hjertet lægges i


dvale”


Mystik og magi i skovens skygger


Som en slags vejrmæssig selvmodsigelse skal året indledes med lyden af dansk højsommer. Mens vi fordøjer julens og nytårets udskejelser og uanset om hvid januar betyder, at man er alkoholfri eller at man kun drikker hvidvin, så har vi brug for et lille skub i ryggen til at komme godt i gang med det fine, nye år.


Samtidig er det gerne i den her måned, at jeg selv allermest savner sommeren. De lange, stille aftener og følelsen af at være pakket ind i lys og varme. En gennemsnitlig, dansk vinter er en tilsyneladende endeløs ørkenvandring i samtlige nuancer af gråt og vådt, og hvert år lover jeg mig selv, at ”næste år sadler jeg om, fra næste år bor jeg noget af tiden i Sydspanien eller Grækenland.” Indtil videre er det så godt nok blevet ved snakken, men det er vigtigt at have visioner.


Hvis man holder fast i dem længe nok, ender de med at blive til virkelighed.


Så mens vi venter på foråret, lægger vi vinteren i lokalbedøvelse og bruger årets første uge i selskab med Niels W. Gade og hans værk for kor og orkester, der havde premiere i 1854.


Elverskud er for mig selveste lyden af varm, dansk guldalder; med alt dens romantiske drama, folkesagn, overnaturlige væsener og en komposition så omskiftelig som det danske vejr. Nationalromantikken er så tyk, at man kan skære i den. Her må en mand lide en tung skæbne for flirten med de mørke sider af sin erotik. Det er 1800-tallets løftede pegefinger, der advarer de unge vovehalse mod at følge deres indre begær, fremfor at holde sig til den snorlige vej.


Hr. Oluf skal giftes i morgen, men aftenen inden sit bryllup med den yndige, blåøjede uskyldighed, er han splittet mellem pligt og lyst; ”Det er som mit hjerte er delt i to; det vokser vel sammen med tiden”. Så trods sin mors hændervridende advarsler rider han gennem nattens landskab og møder Elverkongens sorthårede, erotisk dragende datter, der huserer i skoven med sine elverpiger. Dem, I ved nok, der er hule i ryggen og som danser overmodige mænd til døde. Hr. Olufs forsøg på at afvise den farlige skønhed slår da også fejl og hun forbander ham med dødens kolde kys. Da Oluf endelig vender hjem, er han døende og må fortælle sin forlovede, at han ikke kan holde sit løfte om at gifte sig med hende, nu hvor elvernes forbandelse har fat i ham.


Elverskud er en perlerække af musikalske højdepunkter med masser af variation og spændvidde. Fra de afdæmpede paukeslag, der åbner dramaet med deres dunkle forudanelse, over den intense kamp mellem uskyld og begær, liv og død, til den uendeligt smukke ”Morgensang” - en korbearbejdelse af ”I Østen stiger solen op” - strømmer vellyd og skønhed som en rød tråd gennem hele værket. Man kan næsten høre den danske bøgeskov hviske, mærke morgentågen lette, fornemme Hr. Olufs lidenskabelige dilemma og se solen stige op over landskabet. Værket er født ud af inspiration fra folkevisernes fortællekraft og romantikkens fascination af naturen og det (mere eller mindre) harmoniske menneskeliv. Alt det har Gade smeltet sammen i én stor gryde og forærer os den nordiske sommermagi på et sølvfad. Det er en gave, der bliver ved med at give i mange år. I hvert fald har værket været fast inventar på mit personlige yndlingsrepertoire, siden jeg blev introduceret til det engang i 90’erne.


Som en personlig krølle så kan jeg aldrig høre morgensangen uden at tænke på min morfar. I sin forunderlige egenskab af konservatorieuddannet musiker og vognmand havde han en ofte paradoksal og forskelligartet spændvidde i livet. Noget helt ukompliceret menneske var han måske ikke, men han og jeg mødte altid hinanden i kærligheden til musikken og rå, sarkastisk humor. Selv efter at være gået på pension som 70-årig, tog han stadig enkelte køreopgaver og for en del år siden havde han sagt ja til at være chauffør for en bus indeholdende et jysk mandskor, der skulle optræde i England. En tidlig morgen landede de med færgen på Esbjerg havn, lige ved solopgang. Og hvad gør Ibber så? Jo, han sender såmænd hele flokken ud af bussen og dirigerer dem, stående på kanten af kajen, gennem netop N. W. Gades ”Morgensang” mens solen stod op over det vestjyske. Den tanke giver mig altid et smil og en lille, rørt tåre i øjenkrogen – af selvsamme slags som morfar selv forsøgte at undertrykke, da han efterfølgende fortalte mig om episoden for noget i retning af 20 år siden.


Dem med den hårdeste skal, har som regel det blødeste indre.


Favorit-indspilning:


Tivolis Symfoniorkester. Michael Schønwandt.


9.aug. 1996.


*Guldalder: Begreb fra 1800-tallet, hvor Danmark – trods national fallit, tab af Norge og en udbombet hovedstad på størrelse med et parcelhuskvarter - besluttede sig for at redde nationen gennem kultur og dannelse. Det gik rigtig udmærket og noget af det ypperste, vi kan præstere i kunstens verden, stammer fra tiden mellem 1800 og 1850.










Uge 2


Tchaikovsky: Onegin.


“But sad is he who lacks illusion,


Whose head is steady, never stirred,


Who hates each impulse, every word,


Foreseeing always their conclusion;


Whose heart experience has chilled,


Whose urge to reverie is stilled.”


(Pusjkin)


Hovmod står for fald


Til trods for, at ballettens verden har så uendeligt stort et repertoire af skønhed i koreografi, musik og lækre opsætninger, så har jeg aldrig været i tvivl om, hvilken ballet der er min favorit, nemlig Onegin. Den kan jeg se – og lytte til - igen og igen og stadig opdage nye nuancer, ikke bare i musikken, men også i handlingen.


For mig er det en kærlighedshistorie, man vokser sammen med. Jeg så den første gang som 14-årig på Det Kongelige Teater med mine forældre. Det var samtidig første gang, jeg sank ned i et af Gamle Scenes røde plyssæder og sad og så på Akropolistæppet, mens vi ventede på, at klokken skulle blive 20.00, der blev ringet tredje gang og tæppet kunne gå for aftenens forestilling, som ovenikøbet var en helt særlig begivenhed. Nikolaj Hübbe var hjemme på gæsteoptræden fra New York City Ballet og dansede titelpartiet med Heidi Ryom som den kvindelige hovedkarakter. Selv min dengang lidt mandsdanser-skeptiske og solidt jyske far måtte overgive sig totalt: "Den mand fylder jo hele scenen, så snart han træder ind.”, lød ordene. Opsætningen var en bragende succes, og jeg husker, hvordan vi stod op og klappede gennem hele 9 fremkaldelser, så vi til sidst var følelsesløse i hænderne. Den aften blev for mig en slags indvielsesproces i Gamle Scenes magi, som siden har bidraget til mit liv med så mange fantastiske forestillinger, toner og trin.

